Na temelju članka 40. stavka 2. i članka 41. stavka 1. Zakona o predškolskom odgoju i obrazovanju ("Narodne novine" broj 10/97, 107/07, 94/13 i 98/19) i članka 41. stavka 1. podstavka 1. Statuta Dječjeg vrtića More, Upravno vijeće Dječjeg vrtića More, uz prethodnu suglasnost Gradskog vijeća Grada Rijeke, na sjednici održanoj dana 28. srpnja 2021. godine, donijelo je

**IZMJENE**

**STATUTA DJEČJEG VRTIĆA MORE**

Članak 1.

U Statutu Dječjeg vrtića More, u članku 22. stavak 2. mijenja se i glasi:

„Na temelju odluke iz stavka 1. ovoga članka, Ustanova objavljuje natječaj za upis djece u Ustanovu na svojim mrežnim stranicama.“

Članak 2.

U članku 41. stavku 1. podstavak 5. mijenja se i glasi:

„- donosi financijski plan, godišnji financijski izvještaj, godišnji izvještaj o poslovanju te druge odluke sukladno propisima, na prijedlog ravnatelja,“.

Članak 3.

U članku 42. stavku 2. podstavak 7. mijenja se i glasi:

„- predlaže Upravnom vijeću financijski plan, godišnji financijski izvještaj, godišnji izvještaj o poslovanju te druge odluke sukladno propisima,“.

Članak 4.

U članku 45. stavak 3. mijenja se i glasi:

„Javni natječaj za imenovanje ravnatelja objavljuje se na mrežnim stranicama Ustanove i u „Narodnim novinama“.“

Članak 5.

Članak 48. mijenja se i glasi:

„Ravnatelj može biti razriješen prije isteka vremena na koje je imenovan.

Na prijedlog Upravnog vijeća, Gradsko vijeće dužno je razriješiti ravnatelja u sljedećim slučajevima:

* ako ravnatelj sam zatraži razrješenje u skladu s ugovorom o radu,
* ako nastanu takvi razlozi koji po posebnim propisima ili općim propisima o radu dovode do prestanka radnog odnosa,
* ako ravnatelj ne postupa sukladno propisima ili općim aktima Ustanove ili neosnovano ne izvršava odluke Upravnog vijeća ili postupa protivno njima,
* ako ravnatelj svojim nesavjesnim ili nepravilnim radom prouzroči Ustanovi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Ustanove.

U slučaju razrješenja ravnatelja Gradsko vijeće imenovat će vršitelja dužnosti ravnatelja, a Upravno vijeće dužno je raspisati javni natječaj za imenovanje ravnatelja u roku od 30 dana od dana imenovanja vršitelja dužnosti.“

Članak 6.

U članku 55. riječ: „isključivo“ briše se.

Članak 7.

Članak 59. mijenja se i glasi:

„Ustanova je dužna podnijeti osnivaču i drugim tijelima određenim propisima godišnji financijski izvještaj i druge izvještaje sukladno propisima.“

Članak 8.

Članak 62. mijenja se i glasi:

„Opći akti se objavljuju na oglasnoj ploči Ustanove.

Opći akti stupaju na snagu najranije dan nakon dana objave na oglasnoj ploči Ustanove.

Opći akti ne mogu imati povratno djelovanje.“

Članak 9.

Članak 64. mijenja se i glasi:

„Rad Ustanove je javan.

Ustanova je dužna akt o osnivanju, Statut te druge opće akte koji uređuju obavljanje djelatnosti ili dijela djelatnosti koja se smatra javnom službom objaviti na svojim mrežnim stranicama na lako pretraživ način i u strojno čitljivom obliku.

Ustanova je dužna na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.“

Članak 10.

U članku 65. stavak 2. mijenja se i glasi:

„Ustanova će uskratiti davanje informacija, odnosno uvid u dokumentaciju iz stavka 1. ovoga članka samo u skladu s propisima o zaštiti tajnosti podataka i zaštiti osobnih podataka.“

Članak 11.

Ove Izmjene Statuta stupaju na snagu osmoga dana od dana objave na oglasnoj ploči Ustanove.

KLASA: 003-05/21-08/4

URBROJ: 2170/01-54-20-21-1

PREDSJEDNICA UPRAVNOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Astrid Massari

Na ove Izmjene Statuta Gradsko vijeće Grada Rijeke dalo je prethodnu suglasnost 21. srpnja 2021. godine (KLASA: 021-05/21-01/68, URBROJ: 2170-01-16-00-21-4).

Utvrđuje se da su ove Izmjene Statuta objavljene na oglasnoj ploči Ustanove dana 28. srpnja 2021. godine, a stupile su na snagu dana 6. kolovoza 2021. godine.

v.d. Ravnateljica

\_\_\_\_\_\_\_\_\_\_\_\_\_\_\_\_\_\_\_

Jasna Crnčić